Projekts

**Informatīvais ziņojums**

**Par Eiropas Savienības Vienotā stratēģiskā ietvara fondu 2014. – 2020.gada plānošanas periodā piemērojamo *ex-ante* nosacījumu izpildes novērtējuma sagatavošanu**

1. **Risināmā jautājuma būtība**

2011.gada 6.oktobrī Eiropas Komisija (turpmāk – EK) publicēja Eiropas Savienības (turpmāk – ES) Kohēzijas politikas Vienotā stratēģiskā ietvara fondu regulu priekšlikumus 2014. – 2020.gada plānošanas periodam[[1]](#footnote-1) (turpmāk – EK priekšlikums), kas nosaka kopīgos noteikumus Eiropas Reģionālās attīstības fonda, Eiropas Sociālā fonda, Kohēzijas fonda, Eiropas Lauksaimniecības fonda lauku attīstībai un Eiropas Jūrlietu un zivsaimniecības fonda (turpmāk – ES fondi) vadības un ieviešanas jautājumos. EK priekšlikums paredz, ka ES fondi veicinās ekonomisko, sociālo un teritoriālo kohēziju ES, kā arī atbalstīs darbības, kas nodrošina 2010.gada 17.jūnijā apstiprinātās „Eiropa 2020: stratēģija gudrai, ilgtspējīgai un iekļaujošai izaugsmei” īstenošanu. Savukārt dalībvalsts līmenī atbilstoši priekšlikumam atbalsts jākoncentrē, lai sniegtu ievērojamu ieguldījumu ES mērķu sasniegšanā saskaņā ar konkrētajām valsts vajadzībām.

2011.gada 12.oktobrī un 2011.gada 2.decembrī EK publicēja priekšlikumu Eiropas Parlamenta un Padomes regulai par atbalstu lauku attīstībai no Eiropas Lauksaimniecības fonda lauku attīstībai[[2]](#footnote-2) (turpmāk – ELFLA) un par Eiropas Jūrlietu un zivsaimniecības fondu[[3]](#footnote-3) (turpmāk – EJZF), kas nosaka vispārīgus noteikumus Kopienas atbalstam lauku attīstībai, ko finansē ELFLA un Kopienas atbalstam zivsaimniecības attīstībai, ko finansē EJZF.

EK priekšlikums ir vērsts uz efektīvāku un koordinētāku ES Kohēzijas politikas ieviešanu, kā galveno realizācijas mehānismu piedāvājot pieejas, kas paredz koncentrēšanos uz rezultātiem, kā arī palielina dažādu, tai skaitā *ex-ante* nosacījumu izmantošanu. *Ex-ante* nosacījumu un citu instrumentu, kas uzlabotu ES Kohēzijas politikas kopējo sniegumu, potenciālā izmantošana ir analizēta EK sagatavotajā ietekmes ziņojuma kopsavilkumā[[4]](#footnote-4). Saskaņā ar Dānijas prezidentūras laikā panākto kompromisu[[5]](#footnote-5) *ex-ante* nosacījumi ir definēti kā nepieciešamie priekšnosacījumi, lai nodrošinātu, ka dalībvalstis ir veikušas visas darbības, kas nepieciešamas ES Kohēzijas politikas atbalsta efektīvai un racionālai izmantošanai.

Savukārt EK priekšlikuma IV pielikumā, kā arī ELFLA regulas priekšlikuma IV pielikumā un EJZF regulas priekšlikuma III pielikumā katram tematiskajam mērķim un ieguldījumu prioritātei ir definēti atbilstošie tematiskie un vispārējie *ex-ante* nosacījumi, kā arī sniegts īss un vispusīgs objektīvu kritēriju kopums to izvērtēšanai.

Lai nodrošinātu Dānijas prezidentūras laikā panākto kompromisa tekstā Ministru padomes līmenī minēto prasību piemērošanu, dalībvalstis Partnerības līguma un Darbības programmu izstrādes procesā:

1. Analizē, kā paredzētie *ex-ante* nosacījumi ir piemērojami konkrētajiem mērķiem, kas paredzēti Darbības programmas prioritārajās asīs;
2. Novērtē, vai piemērojamie *ex-ante* nosacījumi ir izpildīti.

Saskaņā ar Dānijas prezidentūras laikā panāktā kompromisā[[6]](#footnote-6) ietvertajām prasībām (14.panta 1.punkta b)apakšpunkta ii)) Partnerības līgumā iekļauj kopsavilkumu par *ex-ante* nosacījumu, kas ir būtiski valsts līmenī, izpildes novērtējumu, kā arī plānotajām darbībām, atbildīgajām institūcijām un darbību īstenošanas laika grafiku, ja *ex-ante* nosacījumi nav izpildīti Partnerības līguma un Darbības programmu iesniegšanas dienā. Atbilstoši 17.panta 3.punkta prasībām dalībvalstīm ir jānodrošina atlikto *ex-ante* nosacījumu izpilde ne vēlāk kā 2016.gada 31.decembrī un par to jāziņo ne vēlāk kā ikgadējā īstenošanas ziņojumā 2017.gadā vai progresa ziņojumā 2017.gadā. Savukārt 17.panta 5.punktā ir noteikts, ka pieņemot Darbības programmu, EK var nolemt apturēt visus starpposma maksājumus attiecīgajai programmas prioritātes, ja dalībvalsts nav veikusi darbības, lai izpildītu attiecīgos *ex-ante* nosacījumus.

Saskaņā ar Dānijas prezidentūras laikā panāktā kompromisā ietverto 17.panta 4a) apakšpunktu – EK, izvērtējot iesniegto Partnerības līgumu un/vai Darbības programmas, analizē dalībvalsts sagatavotās informācijas saskaņotību un atbilstību attiecībā uz *ex-ante* nosacījumu piemērojamību un *ex-ante* nosacījumu izpildi. Attiecīgi arī EK izvērtējums ir attiecināms tikai uz tiem *ex-ante* kritērijiem:

1. Kas paredzēti konkrētā ES fonda noteikumos;
2. Tas ir proporcionāls piešķirtā atbalsta līmenim;
3. Tajā ir ievērotas valsts un reģionu kompetences pieņemt lēmumus par konkrētiem un atbilstošiem politikas pasākumiem, tostarp par plānošanas dokumentu saturu.
4. **Piedāvātais risinājums**

Finanšu ministrija ir atbildīga par Valdības rīcības plāna[[7]](#footnote-7) 91.4.pasākuma „Sagatavosim ES fondu plānošanas dokumentus (Partnerības līgums un Darbības programma)”, savukārt Zemkopības ministrija – par 78.1.pasākuma „Gatavojoties jaunajam plānošanas periodam 2014. – 2020.gadam, izvērtēt ar Kopējās lauksaimniecības politikas un Kopējās zivsaimniecības politikas ieviešanu saistītos ES likumdošanas aktus un aizstāvēt Latvijas intereses, sagatavojot pamatotas instrukcijas un pozīcijas, kā arī izstrādāt attiecīgus nacionālos politikas plānošanas un normatīvos aktus ES politiku ieviešanai Latvijā” īstenošanu, tādēļ, lai nodrošinātusavlaicīgu plānošanas dokumentu sagatavošanu, ir uzsākta arī situācijas analīze un atbildīgo institūciju identifikācija attiecībā uz visiem ES Ministru padomē apstiprinātajiem kompromisa tekstā atspoguļotajiem *ex-ante* nosacījumiem un ELFLA un EJZF regulu priekšlikumos noteiktajiem *ex-ante* nosacījumiem (notiek diskusijas EK līmenī par noteikto *ex-ante* nosacījumu precizēšanu), ņemot vērā to, ka turpinās vidēja termiņa attīstības nostādņu – Nacionālā attīstības plāna 2014. – 2020.gadam izstrāde, kas noteiks finansējuma mērķus arī ES fondu investīcijām.

Vienlaicīgi ar Partnerības līguma un Darbības programmu izstrādi, tiks sagatavots *ex-ante* nosacījumu izpildes novērtējums kas sastāv no: novērtējuma par katru piemērojamo *ex-ante* nosacījuma kritēriju, kurā iekļauta detāla un pamatota atbilstošo politikas plānošanas dokumentu un/vai tiesību aktu analīze, kā arī argumentācijas un secinājumiem par kritērija izpildes statusu, kā arī izrietošajiem secinājumiem par katru piemērojamo *ex-ante* nosacījumu;

Finanšu ministrija sadarbībā ar nozaru ministrijām ir identificējusi par *ex-ante* nosacījumu un kritēriju izpildi atbildīgās un līdzatbildīgās institūcijas, kā arī veicamās darbības nosacījumu izpildei un to īstenošanas termiņus (skatīt pielikuma 1. un 2.sadaļu).

Savukārt Zemkopības ministrija ir identificējusi par atsevišķu ELFLA un EJZF *ex-ante* nosacījumu un kritēriju izpildi līdzatbildīgās institūcijas, kā arī veicamās darbības nosacījumu izpildei un to īstenošanas termiņus (skatīt pielikuma 3.sadaļu).

Informatīvā ziņojuma pielikumā minētās atbildīgās institūcijas sadarbībā ar līdzatbildīgajām institūcijām atbilstoši kompetencei sagatavo un iesniedz līdz 2012.gada 31.decembrim:

1. Finanšu ministrijā pielikuma 1. un 2.sadaļā minēto *ex-ante* nosacījumu izpildes pašnovērtējumu ziņojuma formā;
2. Zemkopības ministrijā pielikuma 3.sadaļā minēto *ex-ante* nosacījumu izpildes pašnovērtējumu ziņojuma formā.

Lai kvalificētos ES Kohēzijas politikas finansējuma saņemšanai attiecīgajos tematiskajos mērķos un ieguldījumu prioritātēs, kuras dalībvalstis ir identificējušas saskaņā ar savām vajadzībām saskaņā ar Dānijas prezidentūras laikā panākto kompromisu tiek noteikts, ka dalībvalstij:

1. Partnerības līgumā jāiesniedz kopsavilkums ar *ex-ante* nosacījumu izpildes novērtējumu, kā arī laika grafiks neieviesto nosacījumu izpildei.
2. Darbības programmā jāiesniedz *ex-ante* nosacījumu izpildes rīcības plānu, ietverot īstenojamās darbības, atbildīgās struktūras un darbību īstenošanas grafiku, ja *ex-ante* nosacījumi uz plānošanas dokumentu iesniegšanas brīdi nav izpildīti.

Tādējādi Dānijas prezidentūras laikā panākto kompromisu nosacījumi plānošanas dokumentu saturam ir jāņem vērā to izstrādes procesā. Plānošanas dokumentu sagatavošana norisināsies saskaņā ar Finanšu ministrijas un Zemkopības ministrijas plānotajiem termiņiem, kas izklāstīti turpmāk ziņojumā.

Finanšu ministrija Partnerības līguma, Darbības programmas projektus un Zemkopības ministrija ELFLA un EJZF darbības programmu projektus plāno izstrādāt līdz šā gada beigām, tāpēc par *ex-ante* nosacījumu izpildi atbildīgās un līdzatbildīgās institūcijas sagatavo un iesniedz pašnovērtējumus līdz 2012.gada 31.decembrim. Finanšu ministrija pēc plānošanas dokumentu projektu izstrādes uzsāk neformālās konsultācijas ar EK, kā rezultātā tiks papildināti dokumenti un iesniegti apstiprināšanai Ministru kabinetā līdz 2013.gada 31.martam saskaņā ar Valdības rīcības plāna 91.4.pasākuma laika termiņu. Līdz 2013.gada 30.jūnijam Finanšu ministrija un Zemkopības ministrija plānošanas dokumentus nosūtīs EK, atklājot oficiālo konsultāciju norisi. Tādejādi ir būtiski, ka visa aktuālākā informācija par *ex-ante* nosacījumu izpildi tiktu iekļauta šajā plānošanas dokumentu versijā. Visu plānošanas dokumentu sagatavošanas procesos tiks iesaistīti arī ES fondu *ex-ante* izvērtējuma veicēji, kuri tiks izvēlēti publiskā iepirkuma procedūrā līdz 2012.gada beigām un veiks neatkarīgu *ex-ante* izvērtējumu par Darbības programmu projektu saturu kvalitāti, t.sk., *ex-ante* nosacījumu izpildi saskaņā ar EK priekšlikuma 48.pantu. Tādejādi gan EK konsultāciju laikā izteiktie komentāri, gan *ex-ante* izvērtētāju secinājumi par *ex-ante* nosacījumu izpildi būs jāņem vērā atbildīgajām un līdzatbildīgajām institūcijām, nepieciešamības gadījumā precizējot *ex-ante* nosacījumu īstenošanai paredzēto uzdevumu izpildi. Tomēr pastāv iespēja, ka līdz ar plānošanas dokumentu, t.sk., *ex-ante* nosacījumu kopsavilkumu, iesniegšanu EK, būs *ex-ante* nosacījumi, kuri nebūs pilnībā izpildīti. Tādejādi ir jāņem vērā regulas kompromisa redakcijā noteiktais, ka visas plānošanas dokumentos norādītās veicamās darbības neizpildīto *ex-ante* nosacījumu ieviešanai ir īstenojamas līdz 2016.gada 31.decembrim.

Finanšu ministrija un Zemkopības ministrija uzskata, ka piemērojamajiem *ex-ante* nosacījumiem ir jābūt maksimāli izpildītiem jau uz plānošanas dokumentu iesniegšanas datumu 2013.gada 30.jūniju, lai pēc iespējas samazinātu riskus iespējamam EK lēmumam par starpposma maksājumu apturēšanu. Par to liecina Dānijas prezidentūras laikā panāktais kompromiss, kas nosaka, ka, pieņemot Darbības programmu (vēlākais 2014.gada 1.janvāris), EK var apturēt starpposma maksājumus attiecīgajam Darbības programmas tematiskajam mērķim un ieguldījumu prioritātei, kas no EK viedokļa ir nepieciešama, lai izvairītos no būtiskas nelabvēlīgas ietekmes uz attiecīgās prioritātes konkrēto mērķu sasniegšanas efektivitāti un iedarbīgumu, līdz brīdim kamēr dalībvalstis ievieš nepieciešamos *ex-ante* nosacījumus.

Otrs gadījums, kad EK var pārtraukt starpposma maksājumus *ex-ante* nosacījumu kontekstā ir tad, ja līdz 2016.gada 31.decembrim dalībvalsts nav izpildījusi plānošanas dokumentos ietvertās darbības neizpildīto *ex-ante* nosacījumu īstenošanai.

Finanšu ministrs A.Vilks

Vīza: valsts sekretāres vietā

valsts sekretāres vietniece budžeta jautājumos B.Bāne

09.11.2012 9:43

1324

Jaunmuktane 67083840

Aija.Jaunmuktane@fm.gov.lv

1. Priekšlikums Eiropas Parlamenta un Padomes regulai ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1083/2006 COM(2011) 615 galīgā redakcija [↑](#footnote-ref-1)
2. Priekšlikums Eiropas Parlamenta un Padomes regulai par atbalstu lauku attīstībai no Eiropas Lauksaimniecības fonda lauku attīstībai (ELFLA) COM(2011) 627 galīgā redakcija [↑](#footnote-ref-2)
3. Priekšlikums Eiropas Parlamenta un Padomes Regulai par Eiropas Jūrlietu un zivsaimniecības fondu [ar ko atceļ Padomes Regulu (EK) Nr.1198/2006, Padomes Regulu (EK) Nr.861/2006 un Padomes Regulu Nr.XXX/2011 par integrēto jūrlietu politiku]” COM(2011) 804 galīgā versija [↑](#footnote-ref-3)
4. Commission Staff Working Paper Executive Summary of the Impact Assessment Accompanying the document Proposal for a Regulation of the European Parliament and of the Council laying down common provisions on the European Regional Development Fund, the European Social Fund, the Cohesion Fund, the European Agricultural Fund for Rural Development and the European Maritime and Fisheries Fund covered by the Common Strategic Framework and laying down general provisions on the European Regional Development Fund, the European Social Fund and the Cohesion Fund and repealing Regulation (EC) No 1083/2006 SEC(2011) 1142 final [↑](#footnote-ref-4)
5. Fiksēts ES Padomes dokumentā 8207/12 ADD 2 REV 2, ietver kompromisa redakcijas attiecībā uz Priekšlikumā Eiropas Parlamenta un Padomes regulai ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1083/2006 COM(2011) 615 galīgā redakcija (turpmāk – regulas priekšlikums) lietotajām definīcijām, kā arī minētā regulas priekšlikuma 17.apsvērumu, 17.pantu un IV pielikumu. (<http://register.consilium.europa.eu/pdf/en/12/st08/st08207-ad02re02.en12.pdf>) [↑](#footnote-ref-5)
6. Fiksēts ES Padomes dokumentā 8207/12 ADD 1 REV 3, ietver kompromisa redakcijas attiecībā uz Priekšlikumā Eiropas Parlamenta un Padomes regulai ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1083/2006 COM(2011) 615 galīgā redakcija Eiropas Savienības Padomes dokuments 8207/12 ADD 1 REV 3, kas kā vispārējas vienošanās elements apstiprināts Eiropas Savienības Vispārējo lietu padomē 2012.gada 24.aprīlī minētajiem 1., 2., 3., 4., 5., 6., 7., 8., 10., 11., 12., 13., 14., 15., 23., 24., 25., 26., 87., 93.,94., 95.,96., 97. un 98.pantu. (<http://register.consilium.europa.eu/pdf/en/12/st08/st08207-ad01re03.en12.pdf>) [↑](#footnote-ref-6)
7. Apstiprināts ar Ministru kabineta 2012.gada 16.februāra rīkojumu Nr.84 „Par Valdības rīcības plānu Deklarācijas par Valda Dombrovska vadītā Ministru kabineta iecerēto darbību īstenošanai” [↑](#footnote-ref-7)